રોહિતનું આ એક્ટ એટલે ‘ગોલમાલ-૩’. રોહિત એટલે આમ તો, ૭૦ના દાયકાના વિલનોના સાઇડકિક શેટ્ટીનો દીકરો. તેની એક્શન ‘ઝમીન’ કંદહાર કાંડ પર આધારિત હતી અને તેય બની’તી તો સારી જ, પણ ખાસ ચાલી નહીં. તે પછી તેણે નવી જોનર અજમાવી અને તે એટલે ગુજરાતી નાટક (મોટા ભાગે ‘અફલાતૂન’) પર આધારિત ‘ગોલમાલ : ફન અનલિમિટેડ’. એકએકથી ચડિયાતી કોમેડી કરનાર અભિનેતા એમાં હતા. અજય દેવગન – વાહ ક્યા બાત હૈ! તુષાર કપૂરે મૂંગા પાત્ર દ્વારા પણ ઘણું કહી નાખ્યું હતું. અર્શદ વારસીની તો અફલાતૂન કોમેડી ટાઇમિંગ હોય જ છે- યાદ છે ને પેલો સંવાદ, ‘બાવર્ચી’ કી નકલ કર કર કે કિતને લોગ ‘હીરો નં. વન’ બને હૈ? તેમાં સરપ્રાઇઝ પેકેજ હતો શરમન જોશી. સીધાસાદો યુવક પણ અંદરખાને તો ગોલમાલ કરવામાં તેના બદમાશ મિત્રોને સાથ આપે તેવી અને મૂંગા તુષાર કપૂરના ડબિંગ આર્ટિસ્ટની (શરમન જ્યારે આત્મહત્યા કરવા જતો હોય છે ત્યારે તુષાર કપૂર બોલે છે, ‘તૂ ચલા જાયેગા તો મેરા ક્યા હોગા?’ તેની ટાપશી પૂરાવતા અર્શદ વારસી કહે છે, ‘ઔર મેરી ખામોશી – ધ મ્યુઝિકલ કી ડબિંગ કૌન કરેગા?’) ભૂમિકા તેણે બખૂબી ભજવી હતી.